與頓起孫勉泛舟探韵得未字
作者：蘇軾
朝代：宋

paragraphs: 窗前堆梧桐，牀下鳴絡緯。
佳人尺書到，客子中夜喟。
朝來一樽酒，晤語聊自慰。
秋蠅已無聲，霜蟹初有味。
當爲壯士飲，眥裂鬚磔蝟。
勿作兒女懷，坐念蠨蛸畏。
山城亦何有，一笑瀉肝胃。
泛舟以娛君，魚鼈多可餼。
縱爲十日飲，未遽主人費。
吾儕俱老矣，耿耿知自貴。
寧能傍門戶，啼笑雜猩狒。
要將百篇詩，一吐千丈氣。
蕭條歲行暮，迨此霜雪未。
明朝出城南，遺跡觀楚魏。
西風迫吹帽，金菊亂如沸。
願君勿言歸，輕別吾所諱。